Fa Ntwa ya Lefatshe I e simolola ka 1914, ke ne ke na le dingwaga di le robedi. Ka nako eo, motse wa gaetsho wa Zálužice, o ne o busiwa ke Mmusomogolo wa Austria le Hungary. Ga se fela gore ntwa eno e ne ya tlhakatlhakanya lefatshe mme gape e ne ya dira gore ke tshwanelwe ke go sikara maikarabelo a batho ba ba godileng ke sa le monnye. Rre e ne e le lesole mme o ne a tlhokafala mo ngwageng wa ntlha wa ntwa eno. Nna, mmè le bokgaitsadiake ba babedi re ne ra sala re le mo lehumeng le legolo. E re ka e ne e le nna ngwana wa mosimane yo mogolo mo lelapeng, ka bonako fela ke fa ke setse ke rwele boikarabelo jo bontsi mo polaseng ya rona e potlana le mo lelapeng. Ke ne ke rata bodumedi go tloga fela fa ke sa le monnye. Moruti wa Kereke ya rona ya Reformed (Ba-Calvin) o ne a bo a nkopa gore ke mo thuse go ruta baithuti mmogo le nna fa ene a seyo.